《游虞山顶维摩院》
宋代·周才

西风近重阳，青女作奇酿。
高人事幽讨，木落秋可望。
山溪步屈曲，策以九节杖。
林空眼界宽，云深开法藏。
欢迎杂钟鼓，舞跃骇龙象。
载酒得良友，灵山拉寻访。
同来八九辈，俱能尚疏旷。
具馔击红鲜，折花泛新酿。
修竹当翠袖，泉声代清唱。
徘徊欲尽欢，更上层巅上。
要知本色人，方具六通相。

作者简介：周才（一二三九～一二九五），字仲美，馀杭（今浙江馀杭西南）人。理宗景定五年（一二六四）辟为沿江制置使机宜文字。恭宗德祐元年（一二七五）以疾归，筑室居吴。元成宗元贞元年卒，年五十七。有《吴塘集》，已佚。事见《海虞文徵》卷二○《宋沿江制机检察水步兵周君墓志铭》。今录诗二首。